Ломиаԥҳа амедицинатә коллеџь аушьҭымҭацәа рдыррақәа рыҩаӡаразы: зынӡак ицәгьоуп узҳәаӡом
Аҟәатәи амедицинатә коллеџь сынтәа аушьҭымҭацәа рдыррақәа рыҩаӡара зеиԥшроу, рҵара анхдыркәшо, насгьы адкыларатә ԥышәарақәа ианрылаго ртәы арадио Sputnik аефир аҟны еиҭалҳәеит Аҟәатәи амедицинатә коллеџь аиҳабы лхаҭыԥуаҩ Светлана Ломиаԥҳа.
Амедицинатә коллеџь аҟны аҵара зҵо 383 ҩык ыҟоуп, урҭ рахьынтә 125 ҩык сынтәа иалгоит лҳәеит Ломиаԥҳа.
"Аушьҭымҭацәа рдыррақәа зынӡак ицәгьоуп узҳәаӡом. Аус руеит аԥҭекақәа рҟны, насгьы аковид аан Гәдоуҭатәи ахшәтәырҭаҟны, Аҟәа аҳақьымцәа аус рыцыруан, ирылшаз ҟарҵеит. Ԥшьҩык раҟара ҟалар ауеит сынтә хәба ҳәа иалго, ҳрықәгәыӷуеит аԥышәарақәа бзианы иарҭап ҳәа. Иахьа аминистргьы иреиҳәеит агәаҳәара роур, "ҳшәыцхраауеит, шәҳадҵаала" ҳәа иреиҳау аҵараиурҭа Урыстәыла аҭаларазы", - лҳәеит Ломиаԥҳа.
Лара адырра ҟалҵеит, аҵараиурҭа аҭалара зҭаху рзы, адкыларатә уснагӡатқәа рашәара 19 инаркны ишрылаго.
Аицәажәара инеиҵыхны ишәаҳар шәылшоит аудиофаил аҟны хыхь.